Diari Oficial de la Generalitat Valenciana


Sumari del DOGV 6971, del 22-02-2013 (2013/1716)

RESOLUCIÓ de 29 de gener de 2013, del director general de Justícia, per la qual es resol inscriure els nous Estatuts del Col·legi Oficial de Secretaris, Interventors i Tresorers d'Administració Local de la Província de Castelló.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6971

Data del DOGV
:   22-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1716


Data del document
:   29-01-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * Castelló de la Plana
    * col·legi professional

RESOLUCIÓ de 29 de gener de 2013, del director general de Justícia, per la qual es resol inscriure els nous Estatuts del Col·legi Oficial de Secretaris, Interventors i Tresorers d'Administració Local de la Província de Castelló. [2013/1716]  
Vist l'expedient d'inscripció estatutària instruït a instàncies del Col·legi Oficial de Secretaris, Interventors i Tresorers d'Administració Local de la Província de Castelló, inscrit amb el número 96 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels nous estatuts en l'esmentat Registre, tenint en compte els següents,  
  
Fets  
Primer. Iluminada María Blay Fornás, presidenta del Col·legi Oficial de Secretaris, Interventors i Tresorers d'Administració Local de la Província de Castelló, va presentar, en data 3 de novembre de 2011, una sol·licitud d'inscripció dels nous Estatuts del Col·legi Oficial de Secretaris, Interventors i Tresorers d'Administració Local de la Província de Castelló en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Per mitjà d'ofici de 25 de novembre de 2011, el Servici d'Entitats Jurídiques de la Conselleria de Justícia i Benestar Social va formular observacions prèvies al control de legalitat en relació amb la inscripció del nou text estatutari, amb la sol·licitud que s'esmenara la petició inicial i es concedira el termini d'un mes a este efecte.  
Tercer. Amb data 1 de febrer de 2012, va tindre entrada en el Registre de la Conselleria de Justícia i Benestar Social un escrit d'Iluminada María Blay Fornás, presidenta del Col·legi Oficial de Secretaris, Interventors i Tresorers d'Administració Local de la Província de Castelló, on remetia, amb les correccions oportunes, el nou text dels estatuts del Col·legi.  
Quart. Per mitjà d'ofici de 4 de maig de 2012, el Servici d'Entitats Jurídiques de la Conselleria de Justícia i Benestar Social va formular noves observacions prèvies al control de legalitat en relació amb la inscripció del nou text estatutari, amb la sol·licitud que s'esmenara la petició inicial i es concedira el termini d'un mes a este efecte.  
Quint. Amb data 29 de novembre de 2012, va tindre entrada en el Registre de la Conselleria de Justícia i Benestar Social un escrit d'Iluminada María Blay Fornás, presidenta del Col·legi Oficial de Secretaris, Interventors i Tresorers d'Administració Local de la Província de Castelló, on remetia, amb les correccions oportunes, el text definitiu dels estatuts del Col·legi. El nou text dels estatuts el va aprovar l'Assemblea General de Col·legiats el 15 d'octubre de 2011, segons el certificat del secretari del Col·legi, amb el vistiplau de la presidenta, de 17 d'octubre de 2011; rectificats per l'Acord de la Junta General el 24 de gener de 2012, segons el certificat del secretari del Col·legi, amb el vistiplau de la presidenta, de 25 de gener de 2012, i adaptats a l'últim ofici d'observacions formulades pel Servici d'Entitats Jurídiques, per acord de la seua Junta General, el dia 20 d'octubre de 2012, segons el certificat del secretari del Col·legi, amb el vistiplau de la presidenta, de 22 d'octubre de 2012.  
El nou text dels estatuts figura com a annex a esta resolució, i es dóna ací per reproduït.  
  
Fonaments de dret  
Primer. S'han revisat els nous Estatuts del Col·legi Oficial de Secretaris, Interventors i Tresorers d'Administració Local de la Província de Castelló i estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els estatuts han sigut aprovats amb els requisits i les formalitats previstos en l'esmentat article i en els estatuts del Col·legi.  
  
Tercer. L'expedient l'ha tramitat el Servici d'Entitats Jurídiques, adscrit a la Direcció General de Justícia de la Conselleria de Governació i Justícia competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
1. Inscriure els nous Estatuts del Col·legi Oficial de Secretaris, Interventors i Tresorers d'Administració Local de la Província de Castelló en el Registre de Col·legis Professionals i de Consells Valencians Professionals de la Comunitat Valenciana, en els termes descrits en el fet quart.  
2. Publicar esta resolució en el Diari Oficial de la Comunitat Valenciana.  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 29 de gener de 2013.- El director general de Justícia: Julián Ángel González Sánchez.  
  
  
Estatuts del Col·legi Oficial de Secretaris, Interventors  
 i Tresorers d'Administració Local de la Província de Castelló  
  
Exposició de motius  
L'Assemblea General de col·legiats, en sessió extraordinària que va tindre lloc el dia 19 de febrer de l'any 2001, va aprovar els estatuts del Col·legi segons el que preceptua el Reial Decret 1912/2000, de 24 de novembre, els quals, per Resolució del 29 d'agost de 2002, de la Secretaria General de Justícia i Administracions Públiques, van quedar inscrits amb el número 96 en la Secció Primera del Registre de Col·legis Professionals i Consells Valencians de Col·legis Professionals. El text íntegre es va publicar en el DOGV número 4397, del 12 de desembre de 2002.  
El Reial Decret 353/2011, d'11 de març, publicat en el Boletín Oficial del Estado, d'1 d'abril de 2011 (correcció d'errors en el BOE de 22 de juliol de 2011), aprova els Estatuts Generals de l'Organització Col·legial de Secretaris, Interventors i Tresorers de l'Administració Local; també deroga l'anterior 1912/2000, de 24 de novembre. I establix en la disposició transitòria primera que mentres no s'adapten els respectius estatuts particulars dels col·legis territorials i consells autonòmics a estos Estatuts Generals conservaran la seua vigència en tot el que no s'hi oposen.  
  
La Junta de Govern ha introduït les innovacions i modificacions que establix el Reial Decret 353/2011, i en la sessió que va tindre lloc en data 29 de setembre de 2011 va acordar sotmetre a l'aprovació de l'Assemblea l'adaptació dels estatuts.  
TÍTOL I  
Sobre l'organització col·legial de secretaris, interventors i tresorers de l'Administració local de la província de Castelló  
  
CAPÍTOL I  
Disposicions generals  
  
Article 1. Concepte  
Amb àmbit territorial a la província de Castelló, es declara existent, com a corporació de dret públic, emparat per l'ordenament jurídic i reconegut per la Constitució, amb personalitat jurídica pròpia i plena capacitat per al compliment dels seus fins, el Col·legi Oficial de Secretaris, Interventors i Tresorers de l'Administració Local de la Província de Castelló, constituït el 30 de maig de 1939, com a continuació de l'anterior Col·legi Oficial de Secretaris i Comptadors, constituït, al seu torn, de conformitat amb l'Estatut Municipal de 8 de març de 1924 i, posteriorment, amb la denominació de Col·legi Oficial de Secretaris, Interventors i Depositaris d'Administració Local, d'acord amb els articles 99 i 203 del Reglament de 30 de maig de 1952, el qual, de conformitat amb el que disposa l'article 4.c) de la Llei 6/1997, de 4 de desembre, de Consells i Col·legis Professionals de la Generalitat Valenciana, tindrà, dins del seu àmbit territorial, la defensa dels interessos professionals dels col·legiats i la representació exclusiva de l'exercici de la professió.  
  
Article 2. Denominació  
El col·lectiu de funcionaris d'Administració local amb habilitació de caràcter estatal de la província de Castelló s'agrupa sota la denominació de Col·legi Oficial de Secretaris, Interventors i Tresorers d'Administració Local de la Província de Castelló. D'ara en avant només s'al·ludirà al Col·legi.   
  
Article 3. Seu col·legial  
La seu oficial del Col·legi estarà ubicada en la ciutat de Castelló de la Plana, actualment ocupa un local de la seua propietat, siti en l'avinguda de Pérez Galdós, número 3, entresòl, lletra E-3.  
  
Article 4. Naturalesa i principis ètics del Col·legi  
1. El Col·legi és una corporació de dret públic, reconegut per la Constitució i emparat per l'ordenament jurídic, amb estructura i funcionament intern democràtics. Agrupa els funcionaris de l'Administració local amb habilitació de caràcter estatal de la província de Castelló i els altres descrits en l'article 1 d'estos estatuts.  
2. El Col·legi ajustarà la seua actuació a les normes del dret administratiu i, en especial, a la normativa que en cada moment es trobe vigent sobre règim jurídic de les administracions públiques i el procediment administratiu comú, excepte en les relacions laborals o civils en els quals quedaran subjectes al règim jurídic corresponent.  
  
3. El Col·legi vetlarà perquè la conducta professional dels secretaris, interventors i tresorers es regisca, en tot moment, pel compliment de valors ètics d'actuació basats en la neutralitat política, defensa dels valors democràtics, servici a l'interés públic, lleialtat, honestedat, honradesa, imparcialitat, eficàcia, eficiència, professionalitat, integritat, exemplaritat, dedicació, diligència, justícia, transparència, compliment de la legalitat i el respecte als drets humans.  
  
4. El Col·legi promourà polítiques d'igualtat de gènere i es tendirà a la representació paritària en tots els seus òrgans. Així mateix, vetlarà per l'assumpció de nous valors ètics que faciliten l'acostament a la ciutadania i la modernització de l'Administració per a adaptar-la a les noves demandes socials, com ara l'orientació al públic, col·laboració, informació, diàleg i resolució de conflictes, treball en equip i impuls de les noves tecnologies.  
  
Article 5. Personalitat jurídica  
1. El Col·legi té personalitat jurídica pròpia i plena capacitat d'obrar per al compliment dels seus fins. En la seua organització i funcionament es troba subjecte al principi de transparència en la gestió, i gaudix de plena autonomia en el marc dels estatuts generals i del propi Estatut.  
  
2. El Col·legi, com a representant dels col·legiats i per a la defensa dels interessos professionals, podrà adquirir, posseir, reivindicar, permutar, gravar i alienar tot tipus de béns, administrar-los i donar-los la destinació que millor convinga als interessos professionals i econòmics.  
  
3. Podrà, així mateix, comparéixer davant dels tribunals i autoritats dels diferents ordes i graus de jerarquia per a l'exercici d'accions, excepcions i peticions que considere convenient en defensa de la professió, del seu patrimoni i, en general, dels drets que dimanen d'estos estatuts i les disposicions concordants.   
  
Article 6. Fins  
1. Són fins essencials del Col·legi:  
a) La col·laboració amb les administracions públiques competents en l'ordenació de la professió de secretari, interventor o tresorer d'administració local.  
b) La realització de les actuacions que redunden en la millora i beneficis dels interessos generals de la ciutadania destinatària de les funcions públiques reservades als secretaris, interventors i tresorers d'administració local.  
c) La representació de la professió i la defensa dels interessos professionals dels col·legiats en les seues relacions amb les administracions públiques i davant de qualssevol poders públics i entitats amb competència o relació amb l'exercici de les seues funcions.  
  
Article 7. Funcions  
Competix al Col·legi, en el seu àmbit territorial, l'exercici de les funcions consignades en la legislació bàsica estatal i autonòmica sobre col·legis professionals i, en particular, les següents:  
a) Complir i fer complir als col·legiats les lleis generals i les especials, els estatuts i reglaments de règim interior, així com les normes i decisions adoptades pels òrgans col·legiats.  
b) Vetlar per l'exacte compliment dels deures professionals dels col·legiats, per la seua ètica i dignitat professional.  
c) Tutelar i defendre els drets i els interessos que n'afecten l'escala i les subescales, i els dels funcionaris pertanyents a estes, i posseir la representació i exercir la defensa, en el seu àmbit, dels uns i dels altres davant de l'Administració, institucions, tribunals i particulars, amb legitimació per a ser part en els litigis que afecten els interessos professionals.  
d) Donar suport a les administracions públiques competents perquè l'exercici de la professió siga efectuada pels empleats públics que la duen a terme, i especialment per part del personal col·legiat, d'acord amb la normativa aplicable i al codi ètic existent per a esta.  
e) Aprovar els seus estatuts, de conformitat amb el que disposa la respectiva legislació autonòmica, sense perjuí de l'informe previ del Consell General sobre la seua adequació als estatuts generals.  
f) Elaborar una memòria anual que continga els punts a què fa referència la legislació bàsica de col·legis professionals.  
g) Conéixer els recursos que s'interposen contra els acords dels seus òrgans de govern, de conformitat amb el que disposa el títol I.  
h) Mantindre i estretir la unió, camaraderia i harmonia entre totes les persones col·legiades.  
i) Estimular i facilitar el perfeccionament professional de les persones col·legiades bé siga directament bé col·laborant amb altres centres d'investigació i formació, i organitzar activitats i servicis comuns d'interés per al personal col·legiat, de caràcter professional, formatiu, cultural, assistencial, de previsió i anàlegs.  
j) Fomentar la projecció i la capacitació professional dels secretaris, interventors i tresorers de l'administració local a través del manteniment del diàleg i la negociació amb els poders públics, partits polítics, sindicats, federacions de municipis i províncies i qualssevol altres organitzacions de caràcter municipal i d'empleats públics, i podrà establir convenis de col·laboració o, si és el cas, integrar-s'hi.  
  
k) Divulgar les disposicions legals i les instruccions i ordes de les autoritats per al millor coneixement i compliment pel personal col·legiat, i informar-lo de les qüestions que els puga afectar en l'àmbit professional.  
l) Impulsar, a través de publicacions, conferències i els mitjans que calga, l'estudi del dret i tècniques d'administració que afecten els professionals col·legiats; així com col·laborar, quan siguen requerits, en la formació de les autoritats i càrrecs en relació amb les matèries pròpies de les funcions que exercisquen.  
m) Assessorar les autoritats i corporacions en les qüestions relacionades amb l'escala i subescales, i evacuar els informes, dictàmens i consultes pertinents.  
n) Mantindre relacions permanents d'informació i comunicació amb els consells autonòmics de col·legis i el Consell General, i especialment facilitar a estos la informació concernent a les altes, baixes i qualssevol altres modificacions que afecten els registres de col·legiats per al seu coneixement i anotació en els registres centrals de col·legiats.  
  
o) Atendre les sol·licituds d'informació sobre els seus col·legiats i sobre les sancions fermes que se'ls imposen.  
p) Disposar d'un servici d'atenció als usuaris que necessàriament tramitarà i resoldrà totes les queixes referides a l'activitat col·legial o de les persones col·legiades que presente qualsevol persona usuària o professional col·legiada, així com organitzacions de consumidors i usuaris en la seua representació o en defensa d'interessos col·lectius en els termes de la legislació bàsica sobre col·legis professionals.  
  
q) Totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
  
  
Article 8. Sistema normatiu  
El Col·legi es regix, en primer terme, per la legislació bàsica estatal en matèria de col·legis professionals i l'autonòmica dictada per a desplegar-la i, de conformitat amb estes, pel sistema normatiu propi integrat per les disposicions següents:  
a) Els Estatuts Generals de l'Organització Col·legial de Secretaris, Interventors i Tresorers d'Administració Local, aprovats pel Reial Decret 353/2011, d'11 de març.  
b) Els estatuts del consell autonòmic que es constituïsca, d'acord amb la legislació autonòmica.  
c) Estos estatuts.  
d) La resta de l'ordenament jurídic en tot allò que li siga d'aplicació.  
  
Article 9. Relacions externes  
Per raó de la matèria, sense perjuí de la representació que, en l'àmbit estatal, tinga el Consell General de Col·legis Oficials de Secretaris, Interventors i Tresorers de l'Administració Local, el Col·legi Oficial de Castelló es relacionarà:  
a) Amb l'Administració General de l'Estat a través del Ministeri de Política Territorial i Administració Pública.  
b) Respecte a la Comunitat Valenciana, a través de la conselleria competent.  
c) Quant a la resta d'Espanya, mantindrà estreta relació de camaraderia i col·laboració amb l'esmentat Consell General i amb els altres col·legis territorials i autonòmics. Es formalitzaran, si cal, els corresponents acords entre els col·legis interessats.  
  
  
Article 10. Finestreta única  
1. El Col·legi disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de servicis i el seu exercici, les persones que integren la professió puguen, a través d'un únic punt, per via electrònica, a distància i de forma gratuïta, realitzar tots els tràmits necessaris per a la col·legiació, el seu exercici i la baixa en el Col·legi, presentar tota la documentació i sol·licituds necessàries, conéixer l'estat de tramitació dels procediments en què tinguen la consideració d'interessats, rebre la corresponent notificació dels actes de tràmit preceptius i la resolució dels expedients, incloent-hi la notificació dels disciplinaris quan no siga possible per altres mitjans, ser convocats a les assemblees generals i comunicar-los l'activitat pública i privada de l'organització col·legial.  
  
2. La finestreta única contindrà la informació a què fa referència la legislació bàsica sobre col·legis professionals per a la millor defensa dels drets de la ciutadania destinatària de l'activitat dels professionals que agrupa l'organització col·legial, en especial l'accés al registre de col·legiats, que estarà permanentment actualitzat i on constaran, almenys, les dades següents: nom i cognoms dels professionals col·legiats, número de col·legiació, administració pública de destinació i situació administrativa, així com les vies de reclamació i els recursos que s'hi podran interposar en cas de conflicte entre un ciutadà i un col·legiat o l'organització col·legial.  
  
CAPÍTOL II  
Dels col·legiats  
  
Article 11. Col·legiació  
El Col·legi integrarà els empleats públics que formen part de l'escala de funcionaris amb habilitació de caràcter estatal, en les diverses subescales de secretaria, intervenció-tresoreria i secretaria-intervenció, que exercisquen les funcions reservades a estes en administracions locals de la província de Castelló. Podran formar part, així mateix, els que duguen a terme les funcions reservades a esta escala com a funcionaris interins a la província de Castelló.  
Sense perjuí del que es disposa en matèria disciplinària en els estatuts generals de l'organització col·legial i en estos estatuts, deixaran de pertànyer al Col·legi aquells funcionaris que perden esta condició en els supòsits previstos en l'Estatut Bàsic de l'Empleat Públic, a excepció del de jubilació.  
  
Article 12. Àmbit de col·legiació  
La col·legiació tindrà caràcter voluntari. Per a la col·legiació serà suficient la incorporació al Col·legi, i este disposarà per a això dels mitjans necessaris perquè els sol·licitants puguen tramitar la seua petició per via telemàtica. En el cas que es preveja una quota d'inscripció, l'import d'esta no superarà els costos de la seua tramitació.  
  
Article 13. Classes de col·legiats  
1. Els col·legiats poden ser-ho a títol d'exercents, interins, no exercents o d'honor.  
2. Seran col·legiats exercents els funcionaris amb habilitació de caràcter estatal que:  
a) Es troben en situació de servici actiu en l'escala de funcionaris amb habilitació de caràcter estatal.  
b) Ocupen llocs en les administracions locals no reservats exclusivament a funcionaris amb habilitació de caràcter estatal.  
c) Ocupen en la seua condició de funcionaris llocs en l'Administració de l'Estat o en l'Administració autonòmica en els casos en què això siga possible d'acord amb la normativa reguladora de l'escala de funcionaris amb habilitació de caràcter estatal.  
3. Seran col·legiats interins els que duguen a terme les funcions reservades a l'escala de funcionaris amb habilitació de caràcter estatal amb nomenament interí.  
4. Seran col·legiats no exercents aquells funcionaris que pertanyent a l'escala de funcionaris amb habilitació de caràcter estatal no es troben en cap dels supòsits descrits en l'apartat 2 anterior; o que havent pertangut a esta escala es troben en situació de jubilació.  
  
5. Podran ser nomenats col·legiats d'honor les persones físiques o jurídiques que hagen contret mèrits professionals o acadèmics respecte dels secretaris, interventors i tresorers d'administració local, o en relació amb la funció pública en general. Així mateix, respecte de les administracions públiques o l'organització col·legial en general o del Col·legi de Castelló en particular. També els que hagen destacat per la seua especial labor en interés de la ciutadania.  
  
Article 14. Procediment d'ingrés  
1. Produït el nomenament per a ocupar un lloc de treball dels reservats als funcionaris amb habilitació de caràcter estatal, dins del territori de la província, el funcionari podrà sol·licitar la col·legiació.  
  
2. La persona nomenada adquirirà automàticament tots els drets i contraurà totes les obligacions establides en estos estatuts des del moment que es produïsca la col·legiació.  
En cap cas es podrà denegar la col·legiació als professionals que reunisquen els requisits establits en els estatuts.  
  
Article 15. Pèrdua de la condició de col·legiat  
1. La condició de col·legiat es perdrà per les causes següents:  
a) Defunció.  
b) Incapacitat legal.  
c) Baixa voluntària comunicada per escrit.  
2. La pèrdua de la condició de col·legiat no alliberarà del compliment de les obligacions vençudes.  
  
Article 16. Efectes de la suspensió o inhabilitació  
La suspensió o la inhabilitació de l'exercici professional no comprenen necessàriament la pèrdua de la condició de col·legiat. La persona suspesa o inhabilitada podrà continuar pertanyent al Col·legi, amb la limitació de drets que la causa o els acords de suspensió o de la inhabilitació hagen produït.  
La suspensió o inhabilitació haurà de comunicar-se al Consell General de Col·legis i a l'Autonòmic.  
  
Article 17. Domicili dels col·legiats  
Cada col·legiat comunicarà al Col·legi el seu domicili per a la notificació a tots els efectes col·legials, sense perjuí del que establix l'article 10 d'estos estatuts.  
Així mateix, el Col·legi comunicarà expressament qualsevol canvi de domicili social.  
A falta de comunicació expressa als mers efectes de col·legiació, es reputarà com a domicili el lloc on s'ubique el lloc de treball.  
  
  
Article 18. Drets dels col·legiats  
a) Concórrer, amb veu i vot, a les assemblees.  
b) Dirigir-se als òrgans de govern i formular peticions i queixes, i demanar informació sobre l'activitat col·legial.  
c) Elegir i ser elegit per a càrrecs directius en les condicions que assenyalen estos estatuts.  
d) Requerir la intervenció del Col·legi, o el seu informe, quan siga procedent.  
e) Ser emparat pel Col·legi quan afecte la seua condició de funcionari.  
f) Gaudir de les concessions, beneficis, drets i avantatges que s'atorguen als col·legiats en general, per a ells o per a les seues famílies.  
  
Article 19. Obligacions i deures dels col·legiats  
1. Són deures generals dels col·legiats:  
a) Sotmetre's a la normativa legal i estatutària, a les normes i usos propis de la deontologia professional i al règim disciplinari col·legial.  
  
b) Observar una conducta digna de la seua condició i del càrrec que exercisca i realitzar-lo amb honradesa, zel i competència.  
c) Establir, mantindre i estretir les relacions d'unió i camaraderia que han d'existir entre tots els funcionaris que formen l'escala.  
  
2. Són obligacions especials dels col·legiats:  
a) Contribuir puntualment al sosteniment econòmic del Col·legi.  
  
b) Declarar degudament la seua situació administrativa i els altres actes que li siguen requerits com a funcionari de l'Administració local amb habilitació de caràcter estatal, relatius als seus drets i obligacions col·legials.  
c) Acatar i complir els acords que adopten els òrgans corporatius en l'esfera de la seua competència.  
d) Comunicar al Col·legi totes les circumstàncies d'orde professional que siguen requerides per al compliment de les funcions col·legials.  
  
Article 20. Incompliment d'obligacions econòmiques  
Si qualsevol col·legiat incorre en mora, el president del Col·legi el requerirà perquè pague el seu deute en el termini màxim d'un mes. Si passa un altre mes des del requeriment sense que faça efectiu els seus dèbits col·legials, el col·legiat morós quedarà automàticament suspés dels drets que li reconeix este estatut. La suspensió es mantindrà fins al degut compliment dels seus deures econòmics col·legials, sense perjuí de l'eventual reclamació judicial per la via procedent.  
  
  
  
TÍTOL II  
Organització, funcionament i competències  
  
CAPÍTOL I  
Organització interna  
  
Article 21. Organització bàsica  
És competència del Col·legi establir i regular la seua pròpia organització interna, l'organigrama bàsic de la qual es distribuïx així:  
a) Assemblea General.  
b) Junta de Govern.  
c) Presidència.  
  
Article 22. Assemblea General  
L'Assemblea General dels col·legiats és l'òrgan suprem d'expressió de la voluntat del Col·legi; es regix pels principis de participació igual i democràtica de tots els col·legiats. La participació en l'assemblea serà personal, i podrà ser també per representació o delegació.  
  
  
Article 23. Junta de Govern  
1. La Junta de Govern és l'òrgan d'administració i de direcció del Col·legi que exercix les competències que no estiguen reservades a l'Assemblea General de conformitat amb l'article anterior, ni assignades específicament pels estatuts a altres òrgans col·legials.  
2. La Junta de Govern estarà formada per nou membres exercents elegits pel plenari en la proporció següent:  
a) Dos de la subescala de secretaria.  
b) Dos de la subescala d'intervenció-tresoreria.  
c) Dos de la subescala de secretaria-intervenció.  
d) I tres membres més sense consideració especial a qualsevol de les subescales anteriors, o torn no vinculat.  
3. El president l'elegirà la Junta de Govern entre els seus membres, i este designarà els vicepresidents, que seran dos com a màxim, el secretari, el vicesecretari, l'interventor, el viceinterventor, el tresorer, el vicetresorer i els vocals.  
  
Article 24. El president  
1. El president té la representació legal del Col·legi, presidix l'Assemblea General i Junta de Govern, i vetla per la deguda execució dels acords d'ambdós i, en els casos d'urgència, adoptarà les mesures procedents de les quals donarà compte a l'òrgan competent.  
2. En el cas d'absència, malaltia o vacant del president, serà substituït, amb plenes atribucions, pels vicepresidents, pel seu orde.  
  
3. Si per circumstàncies especials en un moment concret no n'hi ha president ni tampoc vicepresidents, degudament nomenats per a exercir les funcions, quedarà circumstancialment habilitat com a president el membre de més edat de la Junta de Govern.  
  
Article 25. Altres òrgans  
La Junta de Govern podrà acordar, a més, la constitució i nomenament de comissions informatives, o col·laboradores, i indicarà les seues funcions i règim de treball. Igualment podrà designar delegats territorials, amb les competències que en cada cas s'assignen.  
  
CAPÍTOL II  
Elecció de Junta de Govern i president  
  
Article 26. Convocatòria  
1. Les eleccions per a la Junta de Govern s'ajustaran al principi de lliure i igual participació dels col·legiats; llevat que el vot dels exercents tindrà doble valoració respecte dels no exercents. Un exemplar de la convocatòria i dels censos electorals romandrà exposat en la seu del Col·legi a la disposició i examen dels col·legiats.  
2. La convocatòria de les eleccions de membres de la Junta de Govern serà acordada per esta, bé de forma total, quan se n'hagen de renovar tots els membres, bé per a la renovació parcial d'algun o alguns d'ells. En el cas de produir-se vacants de més de la mitat dels membres de la Junta de Govern, es convocaran eleccions a la totalitat en un termini no superior a un mes, i se seguirà el procediment general.  
3. El president del Col·legi efectuarà la convocatòria i serà publicada en el Butlletí Oficial de la Província o en el de la respectiva comunitat autònoma, i romandrà exposada, junt amb els censos electorals, en la seu del Col·legi, en els quals només s'inclouran els que per estar al corrent del pagament de les seues quotes tenen dret al vot.  
4. En la convocatòria s'establirà el calendari electoral i es determinaran els períodes i les dates corresponents a la presentació de candidatures, la seua proclamació i votació, de tal manera que el procés coincidisca amb l'expiració del mandat anterior, i amb la liquidació de l'últim exercici d'este, sense perjuí del que disposa l'apartat segon.  
  
  
Article 27. Duració del mandat  
Els càrrecs de la Junta ho seran per un termini de 4 anys, transcorreguts els quals es renovaran, d'acord amb les previsions d'estos estatuts.  
Una vegada presa la possessió, la baixa en el servici actiu o el canvi de categoria o lloc de treball, no comportarà el cessament immediat de la Junta.  
  
Article 28. Electors  
Seran electors totes les persones col·legiades amb dret de vot; tant per a exercir el dret de vot, d'acord amb els estatuts, com per a presentar candidat. Però serà necessari que, en la data de la convocatòria de les eleccions, el col·legiat no tinga deutes pendents amb el Col·legi per quotes col·legials posades al cobrament.  
La Junta de Govern elaborarà el cens electoral referit al mateix dia de l'acord de convocatòria; els electors s'agruparan segons les subescales descrites en l'article 23. Si el col·legiat pertany a més d'una subescala s'optarà per aquella en què ocupe el lloc de treball.  
  
  
Article 29. Les candidatures  
1. Dins dels quinze primers dies hàbils següents a la publicació de la convocatòria, i durant les hores d'oficina hi indicades, podran presentar-se en la seu col·legial candidatures per a l'elecció.  
2. Cada candidat individual haurà de ser proposat per un mínim de dos electors de la seua subescala. Les candidatures per a llocs corresponents al torn no vinculat podran ser proposades per igual nombre de col·legiats pertanyents a qualsevol subescala.  
3. També podran presentar-se candidatures col·lectives d'una o diverses subescales i de les vocalies corresponents al torn no vinculat, avalades per igual nombre de col·legiats.  
4. Per a ser candidat o formar d'una candidatura es requerix:  
a) Ser elector i pertànyer a una de les subescales de funcionaris d'Administració local amb habilitació de caràcter estatal.  
b) Estar col·legiat.  
c) No estar suspés de col·legiació.  
d) No tindre pendent de pagament quota ordinària o extraordinària.  
  
Article 30. Proclamació de candidats  
1. El quint dia laborable següent al de l'acabament del termini de presentació de candidatures, la Junta de Govern examinarà i comprovarà les presentades, la qualitat dels electors elegibles, dels proponents i candidats, i farà la proclamació d'estos, que es comunicarà individualment a tots els interessats i es farà pública en el tauler d'anuncis de la pàgina web del Col·legi.   
2. Si no s'han presentat candidatures per a totes les vocalies, se'n podran d'altres, sense límit de firmes, fins a la vespra del dia de la votació.  
  
Article 31. Votació, escrutini i proclamació d'electes  
1. La votació se celebrarà el dia que determine la Junta, entre un màxim de 40 i un mínim de 30 dies hàbils comptadors a partir de l'endemà de la publicació de la convocatòria.  
2. La votació tindrà lloc en la seu del Col·legi o en un local habilitat a este efecte, i tindrà una duració mínima de tres hores a partir del moment de començament que haja indicat la Junta de Govern en la convocatòria.  
3. La mesa electoral estarà formada per un representant de cada subescala, designat per sorteig, entre els electors amb dret de vot, el mateix dia en què es faça la proclamació de candidats. Juntament amb els titulars es designaran els suplents necessaris.  
4. Serà president de la mesa el de més edat i secretari el de menys edat.  
5. Els candidats proclamats tindran dret a presenciar totes les operacions electorals.  
6. Amb tots els candidats proclamats es formarà una llista ordenada per subescales, categories i llocs de treball.  
7. La votació serà lliure, directa i secreta, en cap cas podrà ser exercida pels que no figuren en la llista del cens electoral amb dret de vot, i la mesa vetlarà perquè en cap cas ho facen els que per motiu de no estar al corrent del pagament de les seues quotes tinguen suspés este dret. Cada elector podrà elegir per cada grup tants candidats com puguen integrar-se en la Junta de Govern en la seua subescala, més els que corresponguen al torn no vinculat. Es podran utilitzar urnes independents.  
8. És admissible el vot per correu o per entrega personal de mandatari verbal, per tal de que es reba abans de tancar-se l'horari de votacions. Este vot es consignarà en sobre tancat depositat en un altre en què conste el nom del votant i la seua firma, així com document acreditatiu de la condició de col·legiat.  
9. El president de la mesa tindrà plenes atribucions per a mantindre l'orde durant les eleccions i per a resoldre immediatament les reclamacions, dubtes i incidents que es puguen presentar.  
10. L'escrutini el realitzarà la mesa electoral, i resoldrà immediatament els dubtes que es puguen presentar durant la seua realització.  
  
La mesa farà també la proclamació dels elegits entre els que hagen obtingut el nombre més gran de vots vàlids de cada torn. Els casos d'empat es resoldran per sorteig.  
11. En el supòsit de presentació d'una sola candidatura, els candidats seran proclamats elegits sense necessitat de procedir a la votació i escrutini.  
12. Totes les resolucions que adopte la mesa i el seu president podran ser objecte de recurs en el termini de tres dies hàbils davant de la Junta de Govern en funcions i contra les resolucions d'esta serà procedent la via contenciosa administrativa.  
  
Article 32. Presa de possessió i elecció de president  
1. La presa de possessió dels nous membres de la Junta tindrà lloc en el termini màxim de quinze dies a partir de la proclamació dels elegits per la mesa electoral, i es formalitzarà davant de la Junta de Govern ixent.  
2. Una vegada possessionats els membres de la Junta, sota la presidència del de major edat, s'elegirà entre ells el president, i actuarà com a fedatari el de menor edat.  
  
Article 33. Duració del mandat dels membres de la Junta de Govern i Presidència  
1. Els membres de la Junta de Govern compliran un mandat de quatre anys, sense perjuí de la renúncia al càrrec o la pèrdua de la condició de col·legiat. El president podrà ser remogut del seu càrrec per mitjà de moció de censura, que es regularà en totes les seues bases, fonaments i tràmits per les normes de la legislació local amb referència als alcaldes.  
2. El president podrà nomenar o remoure entre els membres de la Junta de Govern els llocs de vicepresidents, secretari, vicesecretari, interventor, viceinterventor, tresorer, vicetresorer i vocals.  
3. Els titulars membres de la Junta de Govern, amb independència de ser remoguts en els seus distints llocs en la forma determinada anteriorment, continuaran pertanyent a la Junta i exerciran el seu càrrec fins a la presa de possessió dels seus successors, i no podran ser remoguts d'este, igual que els regidors, llevat d'imposició expressa en procediment judicial o que comporte la inhabilitació per a l'exercici de càrrec o ofici públic.   
4. En el termini de cinc dies des de la constitució de la Junta de Govern s'hi haurà de comunicar al Consell General, al consell autonòmic respectiu, a l'òrgan competent de la Comunitat Autònoma i al Ministeri de Política Territorial i Administració Pública. Així mateix, es comunicarà la composició dels òrgans elegits en compliment dels requisits legals. Es comunicarà, així mateix, el canvi en la persona del president.  
  
CAPÍTOL III  
Funcions i atribucions  
  
Article 34. Assemblea General  
Són competències pròpies i exclusives de l'Assemblea General:  
a) Aprovar els estatuts i el reglament de règim interior del Col·legi, sense perjuí de la facultat de la Junta de Govern per a aprovar les corresponents normatives de desplegament.  
b) Aprovar anualment la memòria de l'exercici vençut que contindrà com a mínim la informació exigida per a esta per la legislació sobre col·legis professionals, a més de la liquidació dels pressupostos i els comptes de gastos i ingressos.  
c) Autoritzar els actes de disposició dels béns immobles propis i drets reals constituïts sobre estos, així com de la resta de béns patrimonials propis que figuren inventariats com de considerable valor.  
  
d) Controlar la gestió de la Junta de Govern, demanant informes i, si és el cas, adoptar les mocions oportunes.  
e) Exercir les competències que estos estatuts li atorguen.   
  
Article 35. De la Junta de Govern  
La Junta de Govern tindrà les atribucions i facultats següents:  
1) Determinar el règim interior del Col·legi i les seues oficines.  
2) Acordar les peticions, propostes i informes que s'hagen d'enviar a autoritats o organismes oficials.  
3) Designar delegats territorials.  
4) Designar ponències o comissions, temporals o permanents, per a estudiar, emetre informe o intervindre en la redacció de projectes i informes, o bé en l'estudi de qüestions d'interés col·legial.  
5) Concedir ajudes, dins dels crèdits pressupostats.  
6) Acordar els actes de contractació i disposició necessaris, dins dels crèdits pressupostats.  
7) Formar la plantilla i, si cal, els escalafons de personal del Col·legi i nomenar-lo, sancionar-lo i separar-lo d'acord amb les disposicions vigents.  
8) Designar representants del Col·legi per a tribunals, comissions i organismes.  
9) Disposar la incoació d'expedients disciplinaris, decretar la suspensió preventiva del personal al servici del Col·legi i imposar, si és necessari, la sanció d'advertència.  
10) Amonestar els col·legiats que incomplisquen els seus deures.  
11) Aprovar els pressupostos, les seues modi cacions i rendir els comptes a l'Assemblea General..  
12) Determinar les quotes col·legials ordinàries.   
13) Proposar la modificació d'estos estatuts a l'Assemblea.  
14) Perseguir l'intrusisme davant dels tribunals competents i evitar la competència deslleial.  
15) Adoptar qualsevol resolució urgent en defensa dels interessos del Col·legi o d'algun col·legiat, sense perjuí d'informar l'Assemblea en la primera sessió que tinga lloc.  
16) Decidir respecte a l'admissió de membres voluntaris del Col·legi.  
17) Aprovar el cens col·legial i les seues modificacions.  
18) Aprovar els padrons de quotes i les seues modificacions.  
19) Exercir les facultats disciplinàries respecte als col·legiats d'acord amb la normativa continguda en estos estatuts, i nomenar instructor de l'expedient o ratificar, si és el cas, el designat per la presidència.  
  
20) Proposar el nomenament de membres d'honor del Col·legi o una altra distinció honorífica.  
21) Determinar les entitats bancàries o d'estalvis on s'òbriguen els comptes del Col·legi.  
22) Vetlar molt especialment el compliment per part dels col·legiats de les obligacions generals i especials que els corresponen segons l'article 19 d'estos estatuts.  
23) Amb caràcter residual, totes les no atribuïdes expressament a la presidència o bé a l'Assemblea General.  
  
Article 36. El president  
Correspon al president com a òrgan rector del Col·legi les atribucions i facultats següents:  
1) Tindre, en tot moment, la representació plena del Col·legi davant de qualsevol classe d'autoritats, organismes, tribunals, entitats, corporacions i particulars.  
2) Convocar, presidir, obrir i alçar les sessions ordinàries i extraordinàries de la Junta de Govern i de l'Assemblea, canalitzar les deliberacions i evitar que es tracten altres assumptes que no figuren en l'orde del dia.  
3) Executar els acords de la Junta i de l'Assemblea.  
4) Adoptar en cas d'urgència les resolucions provisionals necessàries, i donar compte a l'òrgan competent en la primera sessió que tinga lloc.  
5) Ordenar el pagament a càrrec dels fons col·legials.  
6) Disposar de fons junt amb l'interventor i el tresorer.  
7) Decidir quina tramitació s'ha de donar als assumptes per al seu millor i diligent tràmit.  
8) Vetlar per a l'exacte compliment de les disposicions legals que afecten les professions dels col·legiats, i del que es preveu en estos estatuts.  
9) Decidir amb vot de qualitat els empats que es produïsquen en qualsevol tipus de votació, si ho considera convenient.  
10) Assistir en representació del Col·legi a les reunions del Consell General en Ple i a les del Consell de Col·legis de la Comunitat Valenciana, així com a les reunions de les entitats i organismes de la professió, dins i fora de la comunitat autònoma, i podrà delegar esta representació en qualsevol altre membre de la Junta de Govern.  
  
Article 37. Competència del secretari  
Són funcions essencials del secretari:  
a) Portar els llibres d'actes, que han de reflectir amb exactitud les reunions dels distints òrgans col·legials.  
b) Rebre i tramitar tots els documents que entren, i donar-ne compte al president.  
c) Autoritzar, amb el vistiplau del president, les credencials dels càrrecs directius i del personal empleat del Col·legi, amb referència als corresponents acords de designació.   
d) Expedir, amb el vistiplau del president, certificats de fets que consten en documents confiats a la seua custòdia.  
e) Formular la memòria anual sobre el desenvolupament del Col·legi, per a coneixement general dels distints òrgans d'este.  
f) Dirigir i vigilar els registres i fitxers de col·legiats, i procurar que es troben sempre al dia.  
  
Article 38. Funcions de l'interventor  
Competix a l'interventor:  
a) Redactar l'avantprojecte de pressupost del Col·legi.  
b) Expedir l'orde de pagaments i ingressos.  
c) Portar els llibres de comptabilitat corresponents.  
d) Formular la memòria anual sobre la situació econòmica del Col·legi.  
e) Expedir els certificats que facen referència als documents la custòdia dels quals li competix.  
f) Disposar de fons junt amb el president i el tresorer.  
  
Article 39. Funcions del tresorer  
Competix al tresorer:  
a) Custodiar els fons que li estiguen encomanats.  
b) Efectuar els pagaments i cobraments, amb els requisits que cal.  
c) Verificar els arquejos que el president estime necessaris.  
d) Portar els llibres que li permeten el millor exercici de la seua funció.  
e) Disposar de fons junt amb el president i l'interventor.  
  
Article 40. Competències del vicepresident i dels vocals  
El vicepresident o, si és el cas, els vicepresidents pel seu orde substituiran el president en les absències legals i exerciran les competències que li deleguen.  
Els vocals exerciran els encàrrecs que els encomane l'Assemblea General, la Junta de Govern o el president.  
  
  
CAPÍTOL IV  
El funcionament dels distints òrgans  
  
Article 41. La Presidència  
1. El president del Col·legi es considera en funció permanent, des de la presa de possessió i fins al seu cessament.  
2. En absència del president, assumirà la presidència, amb plenitud de funcions, els vicepresidents pel seu orde o el membre de més edat de la Junta de Govern, de conformitat amb el que disposa l'article 40 i concordants dels estatuts.  
  
Article 42. Les reunions de l'Assemblea General  
L'Assemblea General es reunirà en sessió ordinària almenys una vegada a l'any, amb convocatòria prèvia a este efecte amb quinze dies d'antelació. En sessió extraordinària es podrà reunir amb la mateixa antelació a voluntat del president o a petició de la tercera part dels seus membres.  
  
Article 43. De la Junta de Govern  
Les juntes de govern es reuniran en sessió ordinària, com a mínim, una vegada al trimestre i seran convocades amb un mínim de tres dies hàbils, amb indicació l'orde del dia dels assumptes que s'han de tractar.  
Es reuniran en sessió extraordinària quan així ho decidisca el president per si mateix o a petició o iniciativa de la tercera part dels vocals. En este cas, per raons d'urgència, el termini es reduirà a dos dies. Els requisits de la convocatòria seran els mateixos de l'apartat anterior i en cap cas podran tractar-se més assumptes que els que figuren en l'orde del dia.  
  
Article 44. Convocatòria i quòrum  
1. L'Assemblea General ordinària o extraordinària requerix convocatòria a este efecte amb quinze dies d'antelació, la qual s'ha de notificar a tots els membres almenys amb cinc dies d'antelació.  
2. Les juntes de govern ordinàries o extraordinàries seran convocades amb un mínim de tres dies hàbils, i seran notificades a tots els membres amb tres dies d'antelació. Les extraordinàries urgents, amb dos dies.  
3. Les sessions de tots els òrgans col·legiats requerixen en primera convocatòria l'assistència de la mitat més un del nombre legal dels seus components, que mai podrà ser inferior a tres, i en tot cas amb l'assistència del president i del secretari, o els que legalment els substituïsquen.  
4. Podran convocar-se separadament o simultàniament. Per a celebrar-se en segona convocatòria, almenys quinze minuts més tard de la fixada per a la primera. Serà vàlida siga quin siga el nombre d'assistents, encara que, en tot cas, amb la presència del president i del secretari, o els que legalment els substituïsquen.  
5. Per a adoptar acords de fusió, absorció i dissolució del Col·legi es requerirà convocatòria expressa com a únic punt a este efecte i l'adopció de l'acord amb el vot de la majoria absoluta dels membres de ple dret en tot cas.  
  
Article 45. Orde del dia  
L'orde del dia de les sessions de tots els òrgans col·legiats serà fixat pel president, el qual està obligat a incloure els assumptes que se sol·liciten dins del termini establit i en la forma deguda.  
  
Article 46. Debats  
El president obrirà i tancarà les sessions en la forma que estime convenient, dirigirà els debats, concedirà, denegarà o retirarà l'ús de la paraula, cridarà a l'orde els intervinents i adoptarà, segons el seu prudent criteri, les mesures que considere necessàries per a l'orde i l'eficàcia de les sessions, i les suspendrà en cas de greu pertorbació de l'orde o perill imminent.  
  
Article 47. Votacions  
Les votacions de l'Assemblea General o de la Junta de Govern podran ser ordinàries, nominals o secretes. Són ordinàries les que es manifesten per signes convencionals d'assentiment, dissentiment o abstenció.  
L'adopció d'acords es produïx per mitjà de votació ordinària, llevat que s'acorde per a un cas concret la votació nominal.  
La votació secreta només podrà utilitzar-se per a l'elecció o destitució de persones, quan ho sol·licite la majoria simple.  
  
Article 48. Actes  
De totes les sessions de l'Assemblea General o de la Junta de Govern el secretari estendrà la corresponent acta, autoritzada amb la seua firma i la del president, la qual passarà posteriorment al preceptiu llibre d'actes. Tots els col·legiats tenen dret a obtindre certificats de les actes que els interessen.  
  
CAPÍTOL V  
Del personal del Col·legi  
  
Article 49  
1. El Col·legi podrà adscriure, al seu servici, personal retribuït en qualsevol de les modalitats establides per la legislació laboral.  
2. El règim del personal, el seu nomenament, retribucions, sanció i acomiadament serà competència de la Junta de Govern.  
  
  
TÍTOL III  
Règim econòmic i pressupostari  
  
Article 50. El patrimoni  
El patrimoni del Col·legi l'integren el conjunt de tots els béns mobles i immobles, drets, accions i obligacions de la seua pertinença. La secretaria redactarà l'oportú inventari, que es revisarà anualment.  
  
  
Article 51. Recursos econòmics  
El Col·legi disposarà dels recursos econòmics següents:  
a) L'import de les quotes que paguen els col·legiats.  
b) Les rendes, productes i interessos del seu patrimoni.  
c) Les donacions, llegats, herències i subvencions de què el Col·legi puga ser beneficiari.  
d) Les aportacions, si és el cas, d'entitats públiques.  
e) El rendiment dels servicis o prestacions derivades de l'exercici de funcions col·legials, incloent-hi les publicacions.  
f) Els beneficis dels seus contractes i concerts amb entitats públiques, entitats privades o particulars.  
g) Els que per qualsevol altre concepte siguen procedents d'acord amb la normativa aplicable.  
  
Article 52. Quotes  
Les quotes que, per al sosteniment del Col·legi, estan obligats a pagar els col·legiats. Seran de dos classes: les ordinàries i les extraordinàries.  
  
Article 53. Quotes ordinàries  
1. Les quotes ordinàries són anuals, excepte les dels col·legiats de nova incorporació o ingrés col·legial, cessament o jubilació, i en estos casos es fraccionaran trimestralment   
l'any en què tinga lloc l'ingrés col·legial, el cessament o la jubilació. La quantia es determinarà de conformitat amb les regles següents:  
a) Per als col·legiats exercents l'1 per 100, com a mínim, del sou anual, siga quina siga la situació administrativa en què es troben en la subescala corresponent. A estos efectes, es considera sou anual la quantia que en concepte de salari base es preveja per a cada exercici en la corresponent llei de pressupostos generals de l'Estat per al grup A, subgrup A1, dels relacionats en l'Estatut Bàsic de l'Empleat Públic. La seua quantia serà fixada per la Junta de Govern.  
  
b) Per als col·legiats interins la mateixa quantia que es fixe als col·legiats assenyalada en la lletra a) anterior.  
c) Per a la resta de col·legiats que, a títol de no exercents, figuren incorporats al Col·legi, caldrà ajustar-se al que disposa respecte d'això la Junta de Govern.  
2. Els que es troben en expectativa de destinació estaran exempts durant el temps que dure esta situació.  
  
Article 54. Quotes extraordinàries  
Les quotes extraordinàries han de ser acordades per l'Assemblea General del Col·legi.  
  
Article 55. Recaptació de quotes  
1. La quota anual es fraccionarà en quatre terminis de la mateixa quantia, coincidents amb els trimestres naturals del corresponent any. Els rebuts, una vegada confeccionats, es recaptaran des de la segona quinzena del primer mes de cada període.  
2. Tots els col·legiats han de comunicar a la Secretaria del Col·legi les dades de la domiciliació bancària on s'han de remetre els rebuts.  
  
3. Quan un col·legiat incórrega en mora, el president el requerirà per al pagament del deute en el termini màxim d'un mes. Si, advertit de la mora, transcorre un altre mes sense fer efectius els dèbits col·legials, el col·legiat morós quedarà automàticament suspés dels drets que li atorguen estos estatuts.  
La suspensió es mantindrà fins al compliment dels seus deures econòmics col·legials, sense perjuí de la reclamació judicial per la via procedent.  
  
Article 56. Aportacions  
El Col·legi efectuarà aportacions econòmiques al Consell General i al Consell Autonòmic en els termes que preceptuen els respectius estatuts.  
  
Article 57. Pressupost  
1. El règim econòmic del Col·legi es desenrotllarà a través d'un pressupost aprovat anualment.  
2. El Col·legi enviarà còpia literal certificada dels seus pressupostos aprovats al Consell General.  
  
Article 58. Comptes  
Els comptes es portaran d'acord amb les normes de comptabilitat general, amb la màxima claredat i els deguts justificants per a la millor i més ràpida fiscalització. Tots els comptes aniran amb l'informe de l'interventor i acompanyats d'una memòria explicativa de la presidència. Seran aprovats per l'Assemblea General.  
  
  
TÍTOL IV  
Procediment i règim jurídic  
  
CAPÍTOL I  
Règim jurídic dels acords i disposicions corporatives  
  
Article 59. Règim jurídic  
El Col·legi ajustarà la seua actuació a les normes de dret administratiu i, en especial, a la normativa que en cada moment es trobe vigent sobre el règim jurídic de les administracions públiques i procediment administratiu comú, excepte en les relacions laborals o civils, en què quedaran subjectes al règim jurídic corresponent.  
  
  
Article 60. Nul·litat de ple dret i anul·labilitat  
1. Són nuls de ple dret qualssevol actes del Col·legi en els casos següents:  
a) Els que lesionen els drets i llibertats susceptibles d'empara constitucional.  
b) Els dictats per un òrgan manifestament incompetent per raó de la matèria o del territori.  
c) Els que tinguen un contingut impossible.  
d) Els que siguen constitutius d'infracció penal.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legials, segons el que disposen els estatuts.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan no es tinguen els requisits essencials per a la seua adquisició.  
2. Són anul·lables la resta d'actes que incórreguen en qualsevol infracció de l'ordenament jurídic, fins i tot la desviació de poder.  
Article 61. Execució dels actes  
Els actes i les resolucions del Col·legi seran executius quan estiguen subjectes al dret administratiu.  
  
Article 62. Impugnació d'actes i resolucions  
1. Els actes i les disposicions del Col·legi, quan estiguen subjectes al dret administratiu, seran impugnables davant de la jurisdicció contenciosa administrativa, de conformitat amb el que disposa la seua llei reguladora, una vegada esgotats els recursos corporatius en contra, si s'hi han interposat.  
2. Amb caràcter previ a la impugnació davant de la jurisdicció contenciosa administrativa, els actes i les resolucions del Col·legi es podran recórrer en alçada en el termini d'un mes davant del Consell Autonòmic Valencià o, fins que no s'haja constituït, davant del Consell General.  
  
Article 63. Encàrrecs de gestió  
Es podrà encarregar, lliurement, a les persones físiques o jurídiques, la realització d'activitats de caràcter material, tècnic o de servicis, de la competència col·legial. L'encàrrec de gestió no suposa cessió de titularitat de la seua competència, ni dels elements substantius del seu exercici.  
  
CAPÍTOL II  
Règim disciplinari  
  
Article 64. Potestat sancionadora  
El Col·legi exercirà la potestat sancionadora per a corregir les accions i omissions que realitzen els professionals, en l'orde professional i col·legial, que es definixen en estos estatuts o en el codi ètic aprovat per l'Assemblea General de SITAL en els termes de la disposició addicional segona.  
  
Article 65. Competència sancionadora  
1. Les infraccions comeses pels col·legiats les corregirà la Junta de Govern del Col·legi.  
2. Les infraccions dels deures professionals i col·legials per part dels membres de les juntes de govern del Col·legi, les corregirà el Consell General de Secretaris, Interventors i Tresorers d'Administració Local, mentres no existisca Consell Autonòmic i no es preveja esta competència en els seus estatuts, sense perjuí de la legislació aplicable.  
  
  
Article 66. Tipificació d'infraccions  
Les faltes es classificaran en lleus, greus i molt greus.  
1. Seran faltes lleus:  
a) La desconsideració cap als companys, tant en relació amb l'activitat de caràcter col·legial com professional.  
b) Els actes de desconsideració cap als membres de la Junta de Govern, Consell Autonòmic o Consell General de Col·legis Oficials de Secretaris, Interventors i Tresorers d'Administració Local.  
2. Són faltes greus:  
a) La desconsideració greu cap als companys tant en relació amb l'activitat de caràcter col·legial com professional.  
b) Els actes greus de desconsideració cap als membres de la Junta de Govern, Consell Autonòmic o Consell General de Secretaris, Interventors i Tresorers d'Administració Local.  
c) La desatenció als càrrecs col·legials com a conseqüència de la falta d'assistència no justificada.  
d) L'obstaculització a l'exercici dels drets d'accés als càrrecs i als llocs reservats als funcionaris de les tres subescales.  
  
e) La realització d'actuacions encaminades a afavorir, emparar o tolerar l'intrusisme.  
f) La realització d'activitats il·legals que poden perjudicar greument la imatge, consideració social o professional, o el prestigi dels col·legiats o de l'organització col·legial.  
g) La infracció dels deures generals i obligacions especials a què fa referència l'article 19 d'estos estatuts, i els generals de l'organització col·legial.  
3. Són faltes molt greus:  
a) La desatenció greu als càrrecs col·legials com a conseqüència de la falta d'assistència no justificada.  
b) El falsejament o inexactitud greu de la documentació professional, i l'ocultació o simulació de dades que el Col·legi ha de conéixer per a exercir les seues funcions o per al repartiment equitatiu dels càrrecs col·legials.  
c) Confeccionar barems a mida pròpia.  
d) Impossibilitar l'accés a una plaça que es posseïx en règim d'acumulació.  
e) L'exercici il·legal de funcions reservades a funcionaris de l'escala.  
f) La connivència amb els òrgans competents de la corporació local en el manteniment il·legal de la categoria o la reclassificació d'una plaça per a aconseguir interessos particulars, quan esta il·legalitat haja sigut declarada per sentència judicial ferma.  
g) Tota actuació professional que supose discriminació per raó de raça, sexe, religió, llengua, opinió, lloc de naixement, veïnat o qualsevol altra condició o circumstància personal o social.  
  
Article 67. Tipificació de sancions  
Podran imposar-se les sancions següents:  
a) Advertència privada.  
b) Suspensió en la condició de col·legiat fins a sis mesos.  
c) Separació del càrrec col·legial d'un mes a un any.  
d) Separació del càrrec col·legial durant el període del mandat en curs.  
e) Separació del càrrec col·legial durant el període del mandat en curs i declaració d'incapacitat per al següent.  
f) Suspensió en la condició de col·legiat des de sis mesos i un dia fins a dos anys.  
  
Article 68. Correspondència entre infraccions i sancions  
1. Per a les faltes lleus s'aplicarà la sanció prevista en la lletra a) de l'article anterior. Per a les faltes greus, les sancions enumerades en les lletres b a c, i per a les faltes molt greus, les sancions determinades en les lletres d a f.  
2. En la imposició d'estes sancions s'haurà de guardar la deguda adequació entre la gravetat del fet constitutiu de la infracció i la sanció aplicada, i es consideraran especialment els criteris següents per a la graduació de la sanció que s'ha d'aplicar:  
a) L'existència d'intencionalitat o reiteració.  
b) La naturalesa dels perjuís causats.  
c) La reincidència, per cometre en el termini d'un any més d'una infracció de la mateixa naturalesa quan així haja sigut declarat per resolució ferma.  
d) Negligència professional inexcusable.  
e) Obtenció de lucre il·legítim a causa de l'actuació il·lícita.  
  
Article 69. Prescripció i cancel·lació d'infraccions i sancions  
Les infraccions lleus prescriuen al cap de sis mesos, les greus a l'any i les molt greus als dos anys.  
Les sancions lleus prescriuen al cap de sis mesos, les greus a l'any i les molt greus als dos anys.  
Els terminis de prescripció de les infraccions començaran a comptar des del moment de cometre la infracció, i els de les sancions, des de l'endemà a aquell en què adquirisca fermesa la resolució per la qual s'imposa la sanció. La prescripció de les infraccions s'interromprà per qualsevol acte col·legial exprés i manifest dirigit a investigar la presumpta infracció. La realització de qualsevol acte col·legial exprés i manifest d'execució de la sanció interromprà el termini de prescripció d'esta.  
La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les greus als dos anys, i les molt greus als quatre anys, comptador a partir del compliment de les sancions.  
  
Article 70. Procediment sancionador  
1. No es podrà imposar cap sanció col·legial sense instrucció prèvia d'expedient disciplinari. El procediment sancionador que s'ha de seguir per a depurar l'eventual responsabilitat disciplinària, haurà d'ajustar-se als principis de la potestat sancionadora i del procediment sancionador consagrats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i les normes que el despleguen.  
2. El procediment s'iniciarà sempre d'ofici, mitjançant un acord o una resolució de l'òrgan competent, amb independència de la manera per la qual s'haja tingut coneixement dels fets.   
3. Abans d'iniciar el procediment, podran realitzar-se diligències prèvies encaminades a determinar si concorren les circumstàncies que justifiquen esta iniciativa. Estes actuacions s'orientaran, de manera especial, a determinar amb la major precisió possible els fets susceptibles de motivar la incoació del procediment, la identificació de la persona o persones que puguen resultar responsables i les circumstàncies rellevants que concorren en un i altres. Estes actuacions prèvies no formen part de l'expedient i, per això, no interrompen el termini de prescripció. En tot cas, estes actuacions prèvies hauran de ser acordades per la Junta de Govern.  
4. Serà preceptiva l'obertura d'expedient contradictori en tot procediment sancionador. La Junta de Govern designarà lliurement, entre els col·legiats, l'instructor i el secretari d'este.  
  
Article 71. Instrucció i resolució de l'expedient disciplinari  
Instruït l'expedient, l'instructor formularà una proposta de resolució, la qual es notificarà perquè es puguen formular al·legacions, després elevarà les actuacions a la Junta de Govern perquè dicte la resolució, que ha d'estar motivada.  
  
CAPÍTOL III  
Modificació dels estatuts  
  
Article 72. Modificació dels estatuts  
1. Els estatuts poden ser modificats, amb memòria motivada, a proposta de la Junta de Govern. L'Assemblea General és la competent per a aprovar-ne la modificació.  
2. El procediment que s'ha de seguir en processos de fusió i segregació serà el derivat de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la fusió i la segregació, excepte en els casos en què ho impose directament la llei, es durà a terme, amb coneixement previ del Consell General de Col·legis, per acord majoritari de l'Assemblea, i haurà de ser aprovada per Llei de la Generalitat, amb un informe previ, si és el cas, del consell valencià de col·legis professionals competent.  
  
  
TÍTOL V  
De les relacions amb altres ens públics i privats  
  
Article 73. Relacions amb altres ens públics  
1. El Col·legi, en tot el que fa referència als aspectes institucionals i corporatius considerats en l'esmentada Llei, es relacionarà amb la Generalitat, amb la Conselleria competent i, en particular:  
1r El Col·legi ha de comunicar a la conselleria competent els estatuts i els reglaments de règim interior, i les seues modificacions, per al control de legalitat, dins del termini d'un mes. Posteriorment seran inscrits en el Registre de Col·legis i publicats en el Diari Oficial de la Generalitat Valenciana, en els termes establits en el títol IV de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.  
2n Una vegada elegits els membres dels òrgans de govern, s'ha de comunicar la seua composició a la conselleria corresponent per raó de la professió.  
3r El Col·legi comunicarà, si és el cas, al consell valencià de col·legis professionals respectiu tant les seues modificacions estatutàries i reglamentàries com la composició dels seus òrgans de govern.  
2. En tot el que afecta als continguts de la professió, es relacionarà amb les conselleries de la Generalitat la competència de les quals tinga relació amb la funció pública local.  
3. Igualment, es relacionarà amb el ministeri competent en tot allò que faça referència a la funció pública local i a l'habilitació estatal en l'àmbit de la seua competència.  
  
Article 74. Relacions entre el Col·legi i el Consell Autonòmic de Col·legis de Secretaris, Interventors i Tresorers de l'Administració Local  
1. El Col·legi es relacionarà amb el Consell Autonòmic de Col·legis basant-se en el que establixen la Llei 6/1997, de 4 de desembre, de la Generalitat Valenciana, de Consells i Col·legis Professionals la Comunitat Valenciana; els seus estatuts, i la resta de la normativa aplicable.  
2. L'aportació del Col·legi al Consell Autonòmic serà equitativa de tal manera que no impedirà el compliment dels fins del col·legi provincial, estarà arreplegada en els estatuts d'ambdós i també en el pressupost anual del col·legi provincial perquè siga aprovada per l'Assemblea General.  
  
Article 75. Relacions entre el Col·legi i el Consell General Nacional de Col·legis de Secretaris, Interventors i Tresorers d'Administració Local  
El Col·legi es relacionarà amb el Consell General de Col·legis basant-se en el que establixen la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; els seus estatuts, i la resta de la normativa aplicable.  
  
Article 76. Altres relacions  
El Col·legi, per al millor compliment dels seus fins, a més de disposar dels seus membres i organismes precitats, es relacionarà també amb les autoritats i funcionaris en general i de l'administració local, administracions públiques de la província de Castelló, mancomunitats, associacions i federacions de municipis, federacions esportives, associacions professionals, socioculturals, sindicats de funcionaris, ONG i altres persones jurídic públiques, privades o particulars, tant nacionals com estrangeres, als quals oferirà els servicis d'assessorament i gestió en matèria jurídica, econòmica, comptable i recaptatòria, i podrà establir per a això els convenis que considere pertinents, buscant la consecució d'una administració pública més moderna, eficaç i pròxima als ciutadans i administrats.  
  
Article 77. Dissolució i liquidació  
1. El Col·legi té vigència indefinida; excepte en el cas que ho impose directament una llei. En este supòsit, es requerix l'acord de l'Assemblea General per majoria dels seus membres, i ser aprovada per llei de la Generalitat, amb un informe previ del consell valencià de col·legis professionals competent.  
2. El Consell de Col·legis serà part en el procés de dissolució, prendrà les mesures que les circumstàncies aconsellen i autoritzarà la destinació del patrimoni que siga procedent.  
L'acord de dissolució es publicarà en el Butlletí Oficial de la Província de Castelló i en el Diari Oficial de la Comunitat Valenciana, per la qual cosa es comunicarà prèviament a la conselleria competent, per a l'adopció de la resolució apropiada i per a la inscripció en el Registre de Col·legis Professionals.  
3. El patrimoni social es destinarà en primer lloc a cobrir el passiu. L'actiu restant tindrà la determinació que haja acordat l'Assemblea.  
  
  
DISPOSICIONS ADDICIONALS  
  
Primera. Utilització dels gèneres femení i masculí  
Les mencions que fan estos estatuts al president, delegats, col·legiats, funcionaris, ciutadans, usuaris i consumidors s'entendran referides indistintament a la presidenta o al president, a les delegades o als delegats, a les col·legiades o als col·legiats, a les funcionàries o als funcionaris, a les ciutadanes o als ciutadans, a les usuàries o als usuaris i a les consumidores o als consumidors.  
  
Segona. Codi ètic  
Sense perjuí del que disposa l'article 4.3 d'estos estatuts, el codi ètic professional aprovat en la VI Assemblea General de Secretaris, Interventors i Tresorers d'Administració Local celebrada en la ciutat de Salamanca el 14 de maig de 2005, regirà l'actuació dels professionals que integren l'organització col·legial.  
  
DISPOSICIÓ TRANSITÒRIA  
  
La Junta de Govern mantindrà l'actual composició de 13 membres, fins que es produïsquen noves eleccions per finalització del mandat.  
  
  
DISPOSICIÓ FINAL  
  
Estos estatuts entraran en vigor l'endemà de ser aprovats per l'Assemblea General d'este Col·legi, sense perjuí de la comunicació a la conselleria que tinga les competències en matèria de col·legis professionals, per a la seua inscripció en el Registre de Col·legis i Consells Professionals i la resta de tràmits pertinents.